Saalperd word Wêreldkampioen
MEER as 15 000 mense was op hul voete toe 'n Suid-Afrikaanse saalperd aangewys is as die wêreldkampioen in Louisville, Kentucky.
Hierdeur het die spogperd, WGCH Casey's Final Countdown, die gesogte $100 000 "Big Stake" ingepalm.
Dis maar die tweede keer dat 'n Suid-Afrikaans gebore saalperd wêreldkampioen word, en die eerste keer dat só 'n perd nog in Suid-Afrikaanse besit is.
Die Si-Si Trust van Bloemfontein besit dié perd saam met die Michele Macfarlane wat Saterdagaand die tuig vasgehou het.
Die enigste ander saalperd uit ons land wat wêreldkampioen kon word was Zovoorbij Commander in Chief. Hy is in Philippolis geteel op die plaas van wyle Jack Schoeman.
Dit was op die einste Philippolis wat Countdown drie jaar gelede aangewys is as die vyfgang kampioen. Jan Kok was toe in die saal.
'n Amerikaanse saalperdtydskrif het toe verwys na Philippolis se saalperdskou as "The Show of World Champions".
Macfarlane was só beïndruk met Countdown by die Philippolis-skou dat sy spesiaal na hom kom kyk het in Suid-Afrika.
Die laaste Suid-Afrikaanse skou waaraan hy deelgeneem het was in Petrusburg waar hy weer asie groot kampioenskapprys verower het.
Om hom in die VSA te kry het sewe maande se kwarantyn gekos in Kaapstad en Duitsland.
Saalperd kom oorspronklik van die VSA en is sedert 1916 na Suid-Afrika ingevoer.
Ruelda Viljoen sê: "Die Amerikaners is vreeslik beïndruk met die bewegings van ons super-geharde perde, asook hul harte - iets wat hulle verloor het deur die jare."
In die VSA is Macfarlane, en Countdown, "The Stud from South Africa" reeds bestempel as die beste perd/ruiter-kombinasie in die geskiedenis van saalperde.
WGCH Casey's Final Countdown is vernoem na die Viljoens se dogter, Christil Casey.
Posted by Jens at 3:10 PM No comments:
Groenhuis Gastehuis, Philippolis, Tel. 051 773 0073
Mis hang oor die plaas Dwarsrivier van Willem en Franette Strauss tussen Philippolis en Trompsburg.
Posted by Jens at 1:03 AM 1 comment:
Posted by Jens at 2:53 PM No comments:
DIE twee buurdorpe, Philipstown en Philippolis, se name begin wel dieselfde, maar anders as wat dikwels gemeen word, heet hulle nie na dieselfde man nie.
Volgens P.E. Raper se Dictionary of Southern African Place Names (Lowry Publishers) is Philipstown na sir Philip Edmond Wodehouse (1811-1887), die Kaapse goewerneur tussen 1861 en 1870, genoem. Die dorp is aangelê op die plaas Rietfontein.
Hierteenoor het Philippolis sy naam te danke aan dr. John Philip (1775-1851), super­intendent van die Londense Sendinggenootskap (LSG). Die LSG het in 1823 hier 'n sendingstasie gestig. Philippolis het in 1862 dorpstatus gekry en Philips­town in 1876.
Posted by Jens at 9:55 AM 1 comment:
Vir sommige toeriste gee dit groot genot as hulle hier by 'n selfsorgeenheid inteken en dan familie bel met die woorde: "Ek is in die tronk!"
'n Tweede keer gaan jy jou geliefdes nie wéér flous nie, maar as jy 'n bok vir sports is, mag dit loon om 'n keer in die Ou Tronk te oornag.
Dié rare tronkherberg is gerieflik halfpad geleë tussen Gauteng en die Kaap.
Terwyl misdaad elders hoogty vier, het die ou tronk op Philippolis vir jare leeg gestaan.
'n Te koop-advertensie het mnr. Harry en mev. Annatjie During van Johannesburg verlei en deesdae is die ou sandsteentronk 'n oornagplek.
Mnr. Gert van Niekerk, 'n oud-polisiereservis, bestuur die Tronk langs Justisiestraat vir hulle.
During het die advertensie in 'n koerant gesien en die bouval vir 'n appel en 'n ei aangeskaf. Daarna het hy die pad Vrystaat toe aangedurf om te sien wat hy gekoop het.
In die vroeë jare sewentig is die tronk se deure finaal gesluit nadat dit vir 'n paar jaar 'n polisiekantoor was. Daarna is dit gebruik om motoronderdele te berg en 'n matriekafskeid is selfs een keer daarin gehou. Dan en wan het dit as basis gedien vir die plaaslike Voortrekkers, weermag en brandweerbrigade, wat uit weinig meer as 'n waterpomp op 'n bakkie bestaan.
Die enkele oortreders word deesdae na die nabygeleë Colesberg geneem vir hul staatsverblyf.
Met die eerste oogopslag was dit vir During opvallend dat baie werk gewag het, maar tegelykertyd dat die plek potensiaal het.
Met die bou daarvan in 1872 is spesifieke aanduidings gegee hoe die tronk moes lyk. So moes die fondament byvoorbeeld drie voet diep onder die grond wees. Die aannemer moes die werk binne ses maande voltooi en die enigste tender was dié van mnr. William Maddik, 'n plaaslike messelaar, wat vir £225 getender het.
Terwyl die selfsorg-oornaggeriewe ingerig is, het die Durings probeer om die tronk so na as moontlik aan sy oorspronklike vorm te restoureer.
Vandag is dit moontlik om nie in Kamer 4 nie, maar Sel 4 te oornag. Die selle is 'n skrale 2 m x 3 m groot.
Die buitemure is 'n allemingtige 45 cm dik, wat beteken dat dit koel is in die somer. 'n Sel het mos nie juis 'n venster nie en son is die hedendaagse tronkvoëls dus nie beskore nie.
Besoekers praat van 'n ongekende afgeslote en eensame gevoel wanneer die swaar tronkdeur teen slapenstyd gegrendel word.
Die Ou Tronk is een van Philippolis se talle blyplekke wat wissel van Karooplase soos Bokpost (www.bokpost.co.za) tot die Groenhuis Gastehuis (www.philippolis.co.za).
Posted by Jens at 9:31 AM No comments:
PASELLA, SABC2 se leefstylprogram, het 'n draai op Philippolis kom maak. Hierdie insetsel sal te sien wees op Woensdag, 4 Julie.
Dit was 'n viertal van Pasella wat nogal uitgeput was toe hulle een Sondagaand in hul viertrekvoertuig by die Groenhuis-gastehuis aanland. Hulle het toe reeds insetsels van Clarens asook Rhodes agter die blad gehad.
Vir me. Bokkie Potgieter, samesteller van die insetsel, was dit die laaste dorp saam met die Pasella-span. Ná drie en 'n half jaar by dié TV-program voel sy dis tyd om iets nuuts te beproef. Daarom gaan sy binnekort na die Verre Ooste verkas vir 'n onbepaalde tyd.
Die bekende gesig onder die vier was die aanbieder Paul Rothman. En ja, in die werklike lewe is sy bekende tandepaste-glimlag net so breed en skitterwit as op die kassie.Dikwels laat die televisie dwergies reusagtig lyk, maar Paul is werklikwaar gróót. Hy moet minstens hier by die 2 m draai. 'n Mnr. Suid-Afrika sou hy gewis kon word.
Verfilming het op 'n bewolkte Maandagoggend begin voor die historiese NG kerk, die mees imposante gebou op die dorp. Van hier stap hulle dan na die Transgariep-museum om te loer na 'n uitstalling van twee bekende oud-Philippolisers – Adam Kok en Emily Hobhouse.
Die tonele word herhaaldelik afgeneem. Met klank, sonder klank, panoramas, ander kere word daar ingezoem . . .
Nuuskierige Philippolisers het dié petalje geïnteresseerd dopgehou vanaf die stoep van Indraf, 'n algemene handelaar.
Paul groet vriendelik toe hy sien iemand herken hom, maar is skamerig om 'n geselsie aan te knoop. Dié aanbieder het regte geswot en werk deesdae deeltyds by 'n arbeidsregfirma. Hulle spesialiseer in werkgewersregte.
"Ek geniet dit, want anders as kontraktereg het ek baie kontak met mense. Dis nie net admin nie."
Hy neem elke maand so een week af vir Pasella-werk. "Dit neem dus nie te veel tyd in beslag nie – net genoeg om interessant te bly."
Die Pasella-span het by talle plekke ook nog in die komende dae geskiet waaronder die plaaslike slaghuis, mnr. John Varty se tierreservaat, die Laurens van der Post-gedenktuin, Oom Japie se Huis en die historiese huisies langs Tobie Mullerstraat.
Ook te sien sal wees mnr. Jannie Cilliers wat musiek maak op 'n saag, terwyl hy deur mev. Marnie van Wyk begelei word.
Me. Sunette Fourie van Philippolis Info het die wiele aan die rol gesoek vir die besoek van Pasella.
Posted by Jens at 9:20 AM No comments:
Posted by Jens at 8:50 AM No comments:
Posted by Jens at 8:08 AM No comments:
DIE Groenhuis Gastehuis (tel. 051-7730073) in Philippolis het selfs Dene en Hollanders aan't swymel van lekkerte.
Kliek op die foto om die berig hieroor te lees in 'n vorige De Kat, of gooi 'n oog by http://www.philippolis.co.za/
Was jy eens deel van Hoërskool M.T. Steyn in Philippolis - hetsy as leerling, onderwyser, ouer of hoe ookal? Laat kry my dan jou naam, e-posadres en in watter jare jy verbonde was aan dié skool. So kan jy in kontak gebring word met byvoorbeeld klasmaats waarmee jy al kontak verloor het donkiejare gelede.
Posted by Jens at 5:30 PM 3 comments:
Posted by Jens at 4:59 PM No comments:
Posted by Jens at 4:22 PM No comments:
Mag jy tonne inligting vind op hierdie blog oor Philippolis, die Suid-Vrystaatse pragdorpie. Voor die bou van die N1 in 1972 het die hoofpad tussen die Kaap en Transvaal hierdeur geloop. Vandag nog is die R717 korter as die N1. Dit sal dus loon om bietjie 'n ander pad te ry tussen die kus en Gauteng. Draai bloot af by Colesberg of Trompsburg.
As jy 'n draai kom maak is die Groenhuis Gastehuis, 'n ideale halfweghuis om by af te saal. Loer by www.philippolis.co.za
Ek sal hierdie blog graag gereeld wil opdateer. Kom wys dus weer oë om te sien wat is nuut.
Kopiereg / Copyright: Jens Friis. Geen foto's of teks mag hergebruik word sonder die nodige toestemming nie.